 لنڊن (ويب ڊيسڪ) برطانوي شاهي خاندان شهزادي هيري ۽ سندس گهر واري ميگهن مارڪل کي شاهي خاندان جي فعال ميمبرن جي فهرست مان ٻاهر ڪري ڇڏيو. برطانوي شاهي خاندان اعلان ڪيو آهي ته شهزادي هيري ۽ سندس گهر واري ميگهن مارڪل هاڻي شاهي خاندان جا فعال ميمبرن ناهن رهيا، ميگهن ۽ هيري هاڻي شاهي خطاب استعمال ناهن ڪري رهيا ۽ نه ئي کين پبلڪ فنڊ ملندو. بڪنگهم پيلس جي جاري پڌرائي موجب هيري ۽ ميگهن جي جوڙي ملڪه الزبٿ جي نمائندگي به نه ڪري سگهندي. برطانوي راڻي الزبٿ چيو آهي ته هيري ۽ ميگهن منهنجي خاندان جا محبوب ميمبر رهندا، پنهنجي پوٽي ۽ سندس خاندان لاءِ تعميري رستو ڪڍي ڇڏيو آهي. واضح رهي ته ڪجهه ڏينهن اڳ برطانوي شهزادي هيري ۽ سندس زال ميگهن مارڪل شاهي خاندان جي سينيئر فردن جي حيثيت تان هٿ کڻڻ جو اعلان ڪيو هو جڏهن ته شاهي جوڙي وٽ اٺ مهينا اڳ ٻار جي پيدائش پڻ ٿي هئي.